Petter A Stordalen  Foto: Kenneth Hultgren 
**Petter Anker Stordalen** (født 29. november 1962 i Porsgrunn) er en norsk hotelleier, eiendomsutvikler, investor og kunstsamler, med anslått formue på 19 milliarder per 2021.

Stordalen eier Strawberry, et konsern med 11 selskaper med kjernevirksomhet innen eiendom, finans, hotelldrift og kunst og kapitalforvaltning. Strawberry består i 2021 av Nordic Choice Hotels og øvrige datterselskaper.

Karriere
--------

Petter Stordalen er sønn av tidligere norgesmester i bryting Knut Anker Stordalen, og vokste opp i Porsgrunn. Faren var fra gården Stordalen på Bjørnholt i Jondalen i nåværende Kongsberg kommune, der familienavnet skriver seg fra, og mange av forfedrene jobbet i generasjoner ved Kongsberg Sølvverk. Petter Stordalen startet sin karriere som jordbærselger på Porsgrunn torg, i forbindelse med farens dagligvarebutikk. I 1974 ble han kåret til Norges beste jordbærselger i Porsgrunns Dagblad. Historien bak er blitt kjent som «jordbærfilosofien».

Stordalen har ett års utdannelse fra Norsk Kjøpmannsinstitutt, ett år på Varehandelens høyskole og ett år på Norges Markedsføringshøyskole.

I 1987 ble Stordalen ansatt som Norges yngste senterleder ved City Syd i Trondheim. Han var 24 år. I 1992 gikk han inn som en av eierne i Steen & Strøm og fungerte som viseadministrerende direktør. Da det ble brudd med makker og medeier Stein Erik Hagen i 1996, kjøpte Stordalen seg opp i Choice Hotels Scandinavia.

I løpet av ti år vokste Choice til å bli Skandinavias største hotellkjede. 31. desember 2010 byttet kjeden navn fra Choice Hotels Scandinavia AS til Nordic Choice Hotels. Nordic Choice Hotels har 210 hoteller (pr 2020) i Norge, Sverige, Danmark, Finland, Estland og Latvia, 13 000 ansatte og består av tre kjeder: Comfort Hotel, Clarion Hotel og Quality Hotel. I tillegg kommer de frittstående hotellene i Nordic Hotels & Resorts som The Thief, Yasuragi Hasseludden Hotel i Stockholm, Aaronsborg Hotel i Bålsta, Farris Bad i Larvik, Copperhill Mountain Lodge i Åre, Stenungsbaden Yacht Club i Stenungsund og Selma Spa i Sunne. Omsetningen var ifølge selskapet årsrapport for 2019 i alt 12,1 milliarder kroner.

Stordalen var styreleder i Nordic Choice Hotels 1996–1999, konsernsjef 1999–2006 og igjen styreleder fra 2006.

I 2016 grunnla Stordalen Strawberry, et paraplykonsern for selskapene han eier. Strawberry består i 2021 av Nordic Choice Hotels i Strawberry Hospitality Group, Strawberry Group, Strawberry Properties, Strawberry Capital, Strawberry Equity, Strawberry Fields, Strawberry Forever, Strawberry Brothers, Strawberry Art & Design og Strawberry Living.

Miljøengasjement
----------------

Stordalen ønsker å omtale seg selv som «miljøinvestor». Han har sammen med miljøorganisasjonen Neptune Network jobbet for å stanse dumpingen av slam utenfor Malmøykalven. Sommeren 2007 trosset han og politiker Rune Gerhardsen et adgang forbudt-skilt, og gikk i protest ombord i lekteren der dumpingen skjedde. Dette ble de senere politianmeldt for.

I 2010 ble samtlige Nordic Choice hoteller i Norden miljøsertifisert etter ISO 14001, en internasjonal standard for bedrifter som vil bygge opp et miljøstyringssystem.

Stordalen har gjennom Home invest disponert eget privatjetfly av typen Bombardier Challenger 350. Flyet erstattet i 2016 et Cessna Citation Sovereign. Stordalen ble kritisert for å ha reist til miljøkonferanse med eget privatjetfly.

Kunstsamler
-----------

Gjennom selskapet Strawberry Art & Design, har Stordalen en av de største private kunstsamlingene i Norge. Samlingen inneholder malerier av Julian Opie, Alex Katz, Jaume Plensa, Franz West, Tracy Emin, Andy Warhol med flere og fotografier av blant andre Tom Sandberg, Mette Tronvoll og Axel Hütte. Samlingens verdi er anslått til 200 millioner kroner.

Privatliv
---------

Pausvillaen, der Stordalen bor; huset ble bygget i 1907 for stålgrosserer Ole Paus
Stordalen er blant Norges rikeste personer, i 2021 hadde han ifølge tidsskriftet *Kapital* en formue på 19 milliarder norske kroner.

Stordalen var tidligere gift med lege og miljøaktivist Gunhild A. Stordalen.

Stordalen kjøpte i 1997 Pausvillaen i Christian Benneches vei 6 på Bygdøy, der han bor. Huset i en blanding av nybarokk og jugendstil ble oppført i 1907 for stålgrosserer Ole Paus, som var fetter til Henrik Ibsen, og er også kjent for å ha blitt brukt som sommerresidens av Josef Terboven under krigen. Han har gjennomført store oppussingsarbeider på eiendommen og tilbakeført den til original tilstand. Han kjøpte også tilbake den ene naboeiendommen, som ble frasolgt på 1970-tallet. Stordalen fikk forøvrig oppmerksomhet i sangen «Fjols nr. 1–5» på platetrilogien *Avslutningen* av stålgrossererens oldebarn, Ole Paus, der han ble omtalt som «hotellkonge her og hotellkonge der».

I 2005 var han med i TV-programmet *Den store klassefesten*. Høsten 2015 utga Stordalen boken *Jeg skal fortelle deg min hemmelighet* på Aller Forlag / Pilar Forlag. Boken er ifølge Finansavisen Norges mest solgte biografi noensinne, med et opplag på over 160 000 eksemplarer. I 2018 ble det kjent at Stordalen gikk inn i forlagsbransjen, som medeier i flere norske forlag gjennom moderselskapet Strawberry Publishing AS. I 2019 ga han ut boken «Endelig mandag! 10 leveregler for å elske hverdagen og nå målene du har satt deg».

Referanser
----------

1. ↑   Store norske leksikon, Store norske leksikon-ID Petter\_Stordalen[Hentet fra Wikidata]
2. ↑  «Strawberry - The companies». Besøkt 15.02.2017. [*død lenke*]
3. 1 2  «Strawberry» **(engelsk)**. Arkivert fra originalen 16. februar 2017. Besøkt 15. februar 2017.
4. ↑  Han ga meg de små seierne som ga selvtillit
5. ↑  Hotellsjef i særklasse
6. ↑  «Hoteller i Nordic Choice Hotels-kjeden». *www.nordicchoicehotels.no* **(norsk)**. Besøkt 6. juni 2020.
7. ↑
8. ↑  Petter Stordalen: Bygdøys grønne kriger[*død lenke*]
9. ↑  Giftdom en seier for miljøet
10. ↑  Choice lanserer unikt miljøprosjekt[*død lenke*]
11. ↑  Redaksjonen. «Stordalens kjøper nytt privatfly». *www.hegnar.no* **(norsk)**. Besøkt 18. januar 2019.
12. ↑  Hegnar.no. «Al Gore og Petter Stordalen fløy privatjet til miljømøte». *www.hegnar.no* **(norsk)**. Arkivert fra originalen 19. januar 2019. Besøkt 18. januar 2019.
13. 1 2  «Store norske kunstsamlinger». Dagens Næringsliv.  Bruk av `|besøksdato=` krever at `|url=` også er angitt. (hjelp)
14. ↑  «Strawberry Art & Design». Besøkt 16.02.2017. [*død lenke*]
15. ↑  «Strawberry Art & Design». Besøkt 15.02.2017. [*død lenke*]
16. ↑  «Norges 400 rikeste». Kapital. 2021. Besøkt 30. desember 2021.
17. ↑  Helge Meland og Tor Inge Vormedal, *Perler ved Oslofjorden Arkivert 7. desember 2013 hos Wayback Machine.*, s. 152
18. ↑  «Arkivert kopi». Arkivert fra originalen 28. desember 2012. Besøkt 9. august 2013.
19. ↑
20. ↑  Leif Gjerstad og Lars Ulseth, red. (2020). *Pauspoeten: Sangtekster gjennom 50 år*. Falck forlag. ISBN 978-82-93039-76-1
21. ↑  Rogne, Vebjørn (9. februar 2018). «Starter eget forlag | BOK365.no». *BOK365.no*. Besøkt 19. mai 2018.

Litteratur
----------

* Gunnar Stavrum: *Sirkus Stordalen : en uautorisert biografi om Petter A. Stordalen* Kagge forlag (2014) ISBN 978-82-489-1539-3
* Petter A. Stordalen og Jonas Forsang Moksnes: *Jeg skal fortelle deg min hemmelighet*, Aller Forlag (2015) ISBN 978-82-831-7064-1
* Petter A. Stordalen og Ole-Martin Ihle: *Endelig mandag! 10 leveregler for å elske hverdagen og nå målene du har satt deg,* Strawberry Publishing (2019)

Eksterne lenker
---------------

* (en) Petter Stordalen – kategori av bilder, video eller lyd på Commons Rediger på Wikidata
* (en) Petter Stordalen på Internet Movie Database Rediger på Wikidata
* Wikiquote: Petter Stordalen – sitater

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Wikistrinda **·** Nationalencyklopedin **·** BIBSYS **·** Geni **·** VIAF **·** LCCN **·** ISNI **·** LIBRIS
 |